РЕГЛАМЕНТ (ЕО) № 1174/2009 НА КОМИСИЯТА
от 30 ноември 2009 година
за определяне на правила за прилагането на членове 34а и 37 от Регламент (ЕО) № 1798/2003 на Съвета по отношение на възстановяването на данъка върху добавената стойност по силата на Директива 2008/9/ЕО на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1798/2003 на Съвета от 7 октомври 2003 г. относно административното сътрудничество в областта на данъка върху добавената стойност и за отмяна на Регламент (ЕИО) № 218/92 (1), и по-специално членове 34а и 37 от него,
като взе предвид Директива 2008/9/ЕО на Съвета от 12 февруари 2008 г. за определяне на подробни правила за възстановяването на данъка върху добавената стойност, предвидено в Директива 2006/112/ЕО, на данъчнозадължени лица, неустановени в държавата-членка по възстановяване, но установени в друга държава-членка (2), и по-специално член 11 от нея,
като има предвид, че:
(1)
В член 9, параграф 2 от Директива 2008/9/ЕО се предвижда, че държавата-членка по възстановяване може да поиска от заявителя да представи в електронен вид допълнителна кодирана информация към кодовете, посочени в член 9, параграф 1 от Директива 2008/9/ЕО, доколкото тази информация е необходима поради наличието на ограничения върху правото на приспадане по Директива 2006/112/ЕО на Съвета от 28 ноември 2006 г. относно общата система на данъка върху добавената стойност (3) или за прилагането на дерогацията, получена от държавата-членка по възстановяване съгласно член 395 или 396 от посочената директива.
(2)
Съгласно член 34а, параграф 2 от Регламент (ЕО) № 1798/2003 компетентните органи на държавата-членка по възстановяване изпращат по електронен път до компетентните органи на другите държави-членки всяка информация, изисквана от тях по член 9, параграф 2 от Директива 2008/9/ЕО.
(3)
За тази цел следва да бъдат определени техническите условия за преноса на допълнителната информация, изисквана от страна на държавите-членки по член 9, параграф 2 от Директива 2008/9/ЕО. По-специално следва да бъдат уточнени кодовете, които да се използват при преноса на тази информация. Посочените в приложението към настоящия регламент кодове са разработени от Постоянния комитет по административно сътрудничество въз основа на информацията, изисквана от страна на държавите-членки за целите на прилагането на член 9, параграф 2 от Директива 2008/9/ЕО.
(4)
Съгласно член 11 от Директива 2008/9/ЕО от заявителите може да се изисква да предоставят описание на стопанската си дейност чрез хармонизирани кодове. За тази цел следва да се използват широко използваните кодове, предвидени в член 2, параграф 1, буква г) от Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (4).
(5)
Член 14 от Регламент (ЕО) № 1798/2003 постановява, че по молба на запитващия орган запитаният орган нотифицира адресата за всички актове и решения, издадени от административните органи и свързани с прилагането на законодателството в областта на данъка върху добавената стойност на територията на държавата-членка, в която е установен запитващият орган.
(6)
Ако държавата-членка по възстановяване поиска от държавата-членка по установяване за целите на прилагането на Директива 2008/9/ЕО да нотифицира заявителя за своите актове и решения, от съображения за защита на данните следва да е възможно тази нотификация да се извърши посредством общата комуникационна мрежа/общия системен интерфейс (CCN/CSI) по смисъла на член 2, параграф 1, точка 19 от Регламент (ЕО) № 1798/2003.
(7)
Настоящият регламент определя правила за прилагането, inter alia, на член 34а, вмъкнат в Регламент (ЕО) № 1798/2003 по силата на член 1 от Регламент (ЕО) № 143/2008 на Съвета от 12 февруари 2008 г. за изменение на Регламент (ЕО) № 1798/2003 по отношение на въвеждането на административно сътрудничество и на обмен на информация за правилата, свързани с мястото на доставка на услуги, специалните режими и процедурата по възстановяване на данъка върху добавената стойност (5). Поради това настоящият регламент следва да влезе в сила на датата, на която започва да се прилага член 1 от Регламент (ЕО) № 143/2008.
(8)
Мерките, предвидени в настоящия регламент, са в съответствие със становището на Постоянния комитет по административно сътрудничество,
ПРИЕ НАСТОЯЩИЯ РЕГЛАМЕНТ:
Член 1
Когато държавата-членка по възстановяване уведомява други държави-членки, че тя се нуждае от допълнителна кодирана информация в електронен вид, както е предвидено в член 9, параграф 2 от Директива 2008/9/ЕО, за целите на предаването на тази информация се използват кодовете, установени в приложението към настоящия регламент.
Член 2
Когато държавата-членка по възстановяване се нуждае от описание на стопанската дейност на заявителя, както е предвидено в член 11 от Директива 2008/9/ЕО, тази информация се предоставя на четвърто ниво на кодовете по NACE Rev. 2, както е предвидено в член 2, параграф 1, буква г) от Регламент (ЕО) № 1893/2006.
Член 3
Когато държавата-членка по възстановяване поиска от държавата-членка по установяване на адресата да уведоми адресата за актовете и решенията, свързани с възстановяване по силата на Директива 2008/9/ЕО, тази молба за уведомяване може да бъде предадена посредством общата комуникационна мрежа/общия системен интерфейс (CCN/CSI), както е предвидено в член 2, параграф 1, точка 19 от Регламент (ЕО) № 1798/2003.
Член 4
Настоящият регламент влиза в сила на 1 януари 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2009 година.